पाएं अपने शहर की ताज़ा ख़बरें और फ्री ई-पेपरडाउनलोड करें
सोमवार को बालोद ब्लॉक में 71, डौंडी में 64, डौंडीलोहारा में 102, गुरूर में 115 और गुंडरदेही ब्लॉक में 89 यानी कुल 441 नए मरीज मिलने के साथ ही जिले में कुल संक्रमितों का आंकड़ा 21 हजार पार हो गया है। सबसे ज्यादा 4 हजार 995 संक्रमित गुंडरदेही में मिल चुके हैं। जिसकी पुष्टि स्वास्थ्य विभाग ने की है। दूसरी लहर में 44 दिनों में ही 11 हजार संक्रमित मिले। जबकि पहली लहर में 10 हजार मरीज 315 दिन में मिले थे।
स्वास्थ्य विभाग के अनुसार 14 मई 2020 से 20 मार्च 2021 तक 10 हजार मरीज मिले थे। अब आंकड़े बढ़ते ही जा रहे है, वह भी कई गुना, स्थिति ऐसा है कि संक्रमण की रफ्तार कितनी ज्यादा है, यह विभागीय अफसर भी बता नहीं पा रहे है। हालांकि 2 मई को जब संक्रमण दर 21 प्रतिशत पहुंची थी, तब अफसरों का तर्क था कि केस कम हो रहे है लेकिन एक दिन में ही स्थिति बदल गई। अब 3-4 दिन के अंदर ही औसतन एक हजार लोगों की कोरोना जांच रिपोर्ट पॉजिटिव आ रही है। स्वास्थ्य विभाग टीम ने सोमवार को जिले के विभिन्न स्थानों से कुल एक हजार 581 लोगों का सैंपल कलेक्ट किया। जिसमें से 313 सैंपल की आरटीपीसीआर जांच के लिए लैब भेजी गई है।
... तब मरीजों की संख्या 9 हजार से 10 हजार होने में 82 दिन लगे थे
स्वास्थ्य विभाग के अनुसार जिले में 20 मार्च को 14 नए मरीज मिलने के साथ कुल संक्रमितों का आंकड़ा 10 हजार के पार पहुंचा था। जो अब 21 हजार से ज्यादा पहुंच गया है। ऐसे में संक्रमण की स्थिति का अंदाजा लगाया जा सकता है। संक्रमितों का आंकड़ा 9 हजार से 10 हजार होने में यानी एक हजार मरीज मिलने में 82 दिन लगे थे। जबकि 14 मई से 28 दिसंबर तक संक्रमितों का ग्राफ एक से लेकर 9 हजार तक पहुंचा था। 8 से 9 हजार मरीज होने में महज 16 दिन लगे थे, वह भी दिसंबर 2020 में ही, जबकि इसके पहले नवंबर में 11 से 13 दिन के अंतराल में एक हजार से ज्यादा मरीज मिलने का सिलसिला चल रहा था।
अब डौंडीलोहारा व गुरुर ब्लॉक भी संवेदनशील, संक्रमण बढ़ता जा रहा
अप्रैल में डौंडीलोहारा व गुरुर ब्लॉक में रोजाना कम संक्रमित मिल रहे थे। अब इन दाेनों ब्लॉक में ज्यादा केस मिल रहे हैं। इसका अंदाजा इसी से लगा सकते है कि सोमवार को दोनों ब्लॉक में 100 से ज्यादा संक्रमित मिले। हालांकि टॉप में गुंडरदेही ब्लॉक ही बरकरार है। इस लिहाज से ओवरऑल कोरोना के मरीज यहां ज्यादा मिले है। पिछले साल 14 मई से 30 अप्रैल तक डौंडी ब्लॉक में सबसे ज्यादा संक्रमित मिलने की पुष्टि विभाग ने की थी। पिछले दो दिन से स्थिति बदलने के बाद अब गुंडरदेही ब्लॉक में सबसे ज्यादा संक्रमित मिलने की पुष्टि स्वास्थ्य विभाग ने की है। फिलहाल संक्रमित ब्लॉकों में डौंडी दूसरे नंबर पर है। बालोद ब्लॉक तीसरे नंबर पर ही बरकरार है।
जिले में 14 मई 2020 से 20 मार्च 2021 तक 10 हजार मरीज मिले थे
दूसरी लहर में कोरोना संक्रमण की रफ्तार बढ़ रही है। जिससे हालात बेकाबू होते जा रहे है। इसका अंदाजा इसी से लगा सकते है कि जिले में पहली लहर चली थी तब एक हजार मरीज 123 दिन में मिले थे। यह स्थिति 14 मई से 13 सितंबर तक बनी थी। जबकि दूसरी लहर में इतने यानी एक हजार मरीज मिलने में महज 21 दिन ही लगे थे। यह हालात 15 मार्च से 4 अप्रैल की स्थिति में बनी थी। इसके बाद अब एक हजार मरीज मिलने में अब सिर्फ 3-4 दिन लग रहे है, क्योंकि रोजाना औसतन 400+ लोग कोरोना की चपेट में आ रहे है। जिसकी पुष्टि स्वास्थ्य विभाग ने की है। एक माह पहले 22 मार्च को एक्टिव सिर्फ 86 थे। जो अब 3 हजार 700 से ज्यादा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn